Bengt Eriksen: - Derfor vinner Rosenborg
Kampen mellom Molde og Rosenborg søndag blir høyst trolig den avgjørende kampen i årets eliteserie. Begge lag har 52 poeng, men Rosenborg leder foreløpig tabellen på målforskjell. Norske fotballeksperter er usikre på hvordan det at Molde sparte spillere i midtuken vil slå ut på kampen mellom Molde og Rosenborg. På spørsmål om hva som blir avgjørende for toppkampen mellom Molde og Rosenborg svarte de følgende.- Det blir en utrolig jevn kamp. Og det gjør det fordi begge lag har jevne og sterke spillestaller. Det blir spennende å se hvordan Solskjærs trekk med å spare spillere fra Europa League slår ut. Hvis du er i form, og blir bedre av to kamper i uken, kan det hende det er fordel Rosenborg.- Slik som jeg leser Solskjær så tror jeg han vil vektlegge den fysiske kapasiteten til Molde-laget. I en så tett og jevn kamp som dette gjelder det å være "fresh" så lenge som mulig. Kampen kan bli avgjort mot slutten. Det laget som orker mest løping og har best tempo på ballen vinner.- Det kan bli avgjørende at Solskjær nedprioriterte Europa League-kampen mot Steaua torsdag. Restitusjonsperioden for Rosenborg kan vise seg litt for kort. I tillegg har de Borek Dockal suspendert. Jeg tror det blir jevnt, men at det kan bikke Moldes vei fordi de har friske bein.VGs fotballekspert, Bengt Eriksen, mener at Rosenborg har størst sjanse til å ende med seier i kveld etter å ha sammenlignet de ulike kompenentene i lagene: keepere, forsvaret, midtbanen, angrepet og trenerne. Av en mulig toppscore på 50 poeng gir Eriksen Molde 39 poeng og Rosenborg 41.Espen Bugge Pettersen er en god skuddstopper, tøff i kaossituasjoner, men variabel i posisjonerings- og feltarbeidet (jf. Island-Norge). Innimellom har samspillet med backfireren virket ruskete. Usikker grunnet skade. Ole Söderberg ser ut til å være i form. Er han bedre enn Bugge i øyeblikket? Mye av det nevnte kan også sies om Daniel Örlund, men han er bedre i feltarbeidet. Til gjengjeld har Örlund flere fotfeil/blemmer (jf. Brann-RBK). Noen løs kanon er han dog ikke. RBK har sluppet inn færrest i eliteserien, kun 20 mot Moldes 30, og Örlund har startet alle kampene.Molde har flere spillere som har tatt kvantesprang (Forren, Linnes), mens RBK har flere rutinerte herremenn (Dorsin, Høiland). Begge lag har offensive sidebacker og stødige midtstoppere. Tore Reginiussen er i ferd med å finne tilbake TIL-formen, men han når ikke opp til det Vegard Forren har vist i år. Kloke posisjoneringer, eneveldig i luftrommet, strålende tilslag, presise pasninger og veloverveide valg. Men om Molde har den beste forsvarsspilleren, har RBK den beste backfireren. MIDTBANEMolde har en arbeidshest til kaptein (Berg Hestad), minst én suveren pasningslegger (Wolff Eikrem, Hoseth) og en kreativ kraft full av selvtillit (Berget). Dette møter en sentral balansemann (Selnæs), en ditto med offensiv skapertrang (Diskerud), ispedd mange innlegg fra kant (Fredheim Holm). Borek Dockal er lagets toppscorer (10) og servitør, men har også karantene. Det svekker naturlig nok RBKs midtbane. Molde er sterkest sentralt, RBK er sterkest fra kantene. Men spørsmålet er: Hvilket lag vil primært demme opp for motstanderen, og hvilket vil primært påføre motstanderen forsvarstrøbbel?Davy Claude Angan har 12 scoringer, men ingen etter runde 21. Rade Prica har 9, men har til gode å stå uten tosifret når eliteserien er over. Angan er en god dribler, men også hurtig. Han må oftere ville inn i det berømmelige bakrommet, for han kan stole på at pasningsleggerne fra midtbanen både ser ham og og gir ham nok å løpe på. Med Daniel Chima Chukwu på slep og Mattias Moström i flukt med RBKs backfirer på kanten, kan Molde virkelig sette trykk på serielederen. RBK har Pricas tunge skudd og luftstyrke. Formsterke Tarik Elyounoussi kan både løpe fra og dra seg forbi hvem som helst. Dessuten har RBK fortsatt en joker i Steffen Iversen (6). Begge lagene har totalt fire seriekamper uten nettkjenning. Molde har 45 scoringer mot RBKs 48.Ole Gunnar Solskjær har lært av mesteren sir Alex. Skyhøye krav til seg og sine. Tydelig i ord og handling og dermed klare retningslinjer. Håndplukkede og gode medhjelpere i Mark Dempsey og Richard Hartis. Jan Jönsson er i ferd med å bygge RBK som han bygget Stabæk. Møysommelig og grundig. Sindig, men bestemt. Får drahjelp av kontinuitetsbærerne og vinnerkulturen på Brakka. Begge har et klart bilde av hvordan lagene deres skal fremstå. Begge har vunnet serien og vet hva som skal til.
VGs fotballekspert Bengt Eriksen har vurdert de to gulljagende lagene som møtes i kveld. Han konkluderer med at Rosenborg har størst vinnersjanser.